Ներքաղաքական լարված իրավիճակը պահպանվում է Թրամփի արտասահմանյան առաջին այցելությունների նախաշեմին
Նախագահ Թրամփը պատրաստվում է իր առաջին արտասահմանյան այցելություններին դեպի Մերձավոր Արևելք և Եվրոպա, սակայն ներքաղաքական լարված իրավիճակը պահպանվում է:
Սպիտակ տանը քաոսային մթնոլորտ է տիրում այն բանից հետո, երբ առաջ եկավ նախագահի կողմից ռուս պաշտոնյաներին գաղտնի տեղեկություն փոխանցելու վերաբերյալ ներքաղաքական սկանդալը: Այս սկանդալին նախորդել էին ներքաղաքական լարված զարգացումները՝ կապված Հետաքննությունների դաշնային բյուրոյի տնօրեն Ջեյմս Քոմիի և ազգային անվտանգության խորհրդական Մայքլ Ֆլինի պաշտոնանկումներն ու դրանց հետևած զարգացումները: «Պատմության մեջ չկա որևէ այլ քաղաքական գործիչ, և ես դա վստահաբար եմ ասում, ում նկատմամբ այդքան անարդար են գտնվել, ինչպես իմ նկատմամբ: Սակայն չի կարելի թույլ տալ, որ քննադատներնը հաղթեն ՝ խոչընդոտելով ձեր երազանքներին»,- հայտարարել է նախագահ Թրամփը: Սակայն դեմոկրատները շարունակում են նախագահի սուր քննադատությունը: «Այս վարչակազմի նկատմամբ առկա է վստահության ճգնաժամ, որը մեծապես կխանգարի մեր աշխատանքին: Պակասել է վստահությունը նախագահի նկատմամբ՝ հանգեցնելով ԱՄՆ-ի նկատմամբ վստահության պակասի մեր դաշնակիցների շրջանում»,- հայտարարել է սենատոր Չաք Շումերը: «Մեր աշխատանքն է լինել պատասխանատու և կենտրոնանալ փաստերի հավաքագրման վրա»,- հայտարարել է Ներկայացուցիչների պալատի խոսնակ Փոլ Ռայանը: Փորձագետների կարծիքով ներքաղաքական լարված իրավիճակը կհետապնդի նախագահին իր արտասահմանյան ուղևորությունների ընթացքում: «ԱՄՆ-ից դուրս մարդկանց հետաքրքրում է, թե որքանով են ուժեղ նախագահի դիրքերը, իր կուսակցության ներսում առկա խնդիրները լուծելու և կամ կարող է արդյոք նա շարունակել առաջ տանել իր քաղաքական օրակարգը, սակայն այդ հարցերը հավանաբար չեն ուղղվի նախագահին»,- ասում է վերլուծաբան Էնթոնի Քորդսմանը: Մոտ օրերս պաշտոնազրկված Հետաքննությունների դաշնային բյուրոյի նախկին տնօրեն Ջեյմս Քոմին պատրաստվում է մասնակցել ԱՄՆ-ի Կոնգրեսի լսումներին և վկայություն տալ նախագահի հետ իր ունեցած խնդիրների մասին: Դա կարող է էլ ավելի սրել ներքաղաքական իրավիճակն ու բացասաբար ազդել նախագահ Թրամփի վարկանիշի վրա: